**Inspirație**

*Bragagiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

A venit un vânt din zare

Propunând cu-azur de doruri

Fremătări de depărtare

Și-un ecou de viitoruri.

Mi-a adus frumoasa veste

Fără zăngănit de fraze

Cu răsunet de poveste

Împletită-n drag și-n raze,

Ca tilinca de la stâne

Depărtată de estrade

Ce-n cuvintele bătrâne

Pune ritmul de balade

Și ca picături de aștri

Legănându-se pe valuri

M-a stropit cu ani albaștri

Ca să cred în idealuri.

.

Eu le-am spus doar:„Pace vouă!

Bine-i că sunteți voi încă

La-nceput de ziuă nouă

Dintr-o străvechime-adâncă.

O minune este totuși

Că mai știu voroava veche

Și cu nuferi, și cu lotuși,

Și cu rime în pereche.

Ca să pot să pun pe filă

Rândurile-mbălsămate

Cu o mână de argilă,

Dar în suflet înviate.”

Victor Bragagiu